פרויקט "ספורטאיי השנה" שלנו מגיע לענף הכדורמים. אלן בלצקי מקיבוץ מנרה ואורי בוזגלו מקיבוץ שמיר הם הנציגים של מועדון הכדורמים הפועל שמיר/גליל עליון.
פרויקט "ספורטאיי השנה" שלנו ממשיך לצבור תאוצה. התחלנו עם כתבות על מצטיינים מהיבשה – מענפי הרוגבי והריצה, זמן טוב כעת לקפוץ למים. מועדון הכדורמים הפועל שמיר/גליל עליון בחרה את אלן בלצקי - בת 13 מקיבוץ מנרה, ואת אורי בוזגלו – בן 14.5 מקיבוץ שמיר, שהגיעו להישגים מרשימים בשנה האחרונה, שמגלמים התקדמות מקצועית משמעותית. על שני הספורטאים המצטיינים מספרת נועה גל – מנהלת מועדון אגודת כדורמים שמיר/גליל עליון.
אלן בלצקי, בת 13 מקיבוץ מנרה, תלמידה בחטיבת הביניים "הר וגיא". משפחתה של אלן עשתה מעבר מעמק המעינות והשתלבה בגליל העליון והיא בעקבותיהם. אלן מתאמנת מתחילת השנה בענף הכדורמים ועשתה חיל. לאורך כל השנה הראתה הישגים מרשימים, נכונות לעבודה, השקעה ורצון גדולים בענף והכי חשוב לא התייאשה והגיעה בימים הקרים והחמים, התאמנה יום יום גם בענף השחייה. אלן הגיעה תמיד לאימונים עם הרבה רצון ללמוד ועם חיוך על הפנים, לכן לא הפתיע אותנו כאשר בימים אלה עודכנה שהתקבלה לאקדמיה לכדורמים של הבנות במכון וינגייט - הישג מדהים לנערה שמתאמנת רק כשנה בנבחרת הכדורמים שלנו. אלן תתחיל משנה הבאה להתאמן עם הקבוצה בוינגייט ותמשיך לשפר את היכולות הגבוהות שניחנה בהם. אנחנו מקווים שאלן לא תשכח מאיפה היא הגיעה ומאחלים לה הרבה מאוד בהצלחה בהמשך הדרך שלה.
התקדמות מטאורית בתוך שנה אחת. אלן בלצקי.
אורי בוזגלו, בן 14.5 מקיבוץ שמיר, תלמיד בחטיבת הביניים לומד "עינות ירדן". אורי הוא ילד כדור מים, הוריו מספרים שמאז שהיה ילד קטן הוא יושב ליד הבריכה בקיבוץ ומסתכל על המשחק, לכן כאשר הגיע לכיתה א' לא הפתיע את הוריו והשתלב מהר בקבוצת בית ספר לכדורמים והתחיל בקריירה המקצועית שלו. אורי מאז עושה חיל, כל משחק מבקיע הרבה שערים, הוא משחק גם בליגה הארצית של גילאי 14 וגם בליגה הארצית של גילאי 16. בשתי הליגות רואים שאורי שולט בחוקים ובכדור. לאורך כל השנה אורי לא מפסיד אימונים, עוזר למאמן ותמיד נמצא ומראה נכונות לעשייה ברצון ובשמחה. בנוסף להישגיו בקבוצת גליל עליון- שמיר אורי משחק בנבחרת הארצית לגילאי 15 ואנחנו צופים לו עתיד מזהיר בענף. אנחנו מאחלים לאורי הרבה בהצלחה בהמשך, שימשיך לשבור שיאים ולהנות מהקבוצה ומהאימונים.
מתחבר בצורה אידיאלית למים. אורי בוזגלו.